SAN FERNANDO CITY, La Union – Temporaryo a saan pay laeng a madalyasatan dagiti nadadagsen ken dadakkel a behikulo iti makunkuna a maysa kadagiti kada-anan a rangtay iti Naguilian-Baguio road idiay parte na ti Barangay Ribsuan ili ti Naguilian, La Union.
Iti interview ti Bombo Radyo La Union kenni C/Ins. Ismael Gauna, hepe ti Naguilian Municipal Police Station, kinuna na a natakwatan dagiti kameng ti Department of Public Works and Highways (DPWH) nga adda abut na ken matib-tibbag metten iti sumagmamano a paset ti rangtay a mamagsilpo iti Naguilian ken Burgos , La Union.
Segun kenni Gauna, naki-koordinar dan iti dadduma a sanga ti pulisya ditoy La Union ken idiay syudad ti Baguio tapno ikkan ti ballaag dagiti motorista ken pasaheros a dumalan koma iti nasao a kalsada.
Mapalubosan met a makadalyasat ken bumallasiw iti da-an a rangtay dagiti light vehicles.
Dagiti dadackel a behikulo a kas dagiti truck ken pampasahero a bus ket temporaryo pay laeng a dumalan idiay Marcos Highway agingga a saan a matarimaan iti rangtay.
Kinuna na a peligro kadagiti heavy vehicles a bumallasiw iti nasao a rangtay agsipudta posible a marsu-od daytoy gaputi marikna a panaggun-gungon daytoy nu adda lumabas a nadadagsen a behikulo.
Iti panagsalodsod ni Gauna kadagiti agnanaed iti nasao a barangay, kinuna da a napuotan dan ti nasao a rangtay, a mapatta-patta a naaramid sakbay wenno kalpasan iti maikadwa a gubat sangalubongan.
Iti Naguilian-Baguio road ket maysa kadagiti kangrunaan a kalsada nga agserserbi a dalan nga agturong ken rumwar idiay syudad ti Baguio idiay probinsiya ti Benguet.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn